**Ministru kabineta noteikumu projekts**

**„Grozījumi Ministru kabineta 2014.gada 7.oktobra noteikumos Nr.610 „Būvspeciālistu kompetences novērtēšanas un patstāvīgās prakses uzraudzības noteikumi”” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | [Būvniecības likuma](http://likumi.lv/ta/id/258572-buvniecibas-likums) 5.panta pirmās daļas 4.punkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | [Būvniecības likuma](http://likumi.lv/ta/id/258572-buvniecibas-likums) 5.panta pirmās daļas 4.punktā noteikts, ka Ministru kabinets izdod [būvspeciālistu kompetences novērtēšanas un patstāvīgās prakses uzraudzības noteikumu](http://likumi.lv/ta/id/269494-buvspecialistu-kompetences-novertesanas-un-patstavigas-prakses-uzraudzibas-noteikumi)s, kuros nosaka būvspeciālistu kompetences pārbaudes organizēšanas nosacījumus un kompetences pārbaudes saturu, patstāvīgās prakses uzraudzības kārtību, kompetences pārbaudes iestādes pilnvaras, būvspeciālistu reģistrā iekļaujamo ziņu apjomu un pārbaudes kārtību.  Šobrīd Ministru kabineta 2014.gada 7.oktobra noteikumu Nr.610 „Būvspeciālistu kompetences novērtēšanas un patstāvīgās prakses uzraudzības noteikumi” (turpmāk – noteikumi) 18.punktā noteikts, ka kompetences novērtēšanu nodrošina kompetences pārbaudes iestādes izveidota ekspertu komisija. Tās sastāvā iekļauj būvspeciālistus, kuri ieguvuši otrā līmeņa profesionālo augstāko izglītību un vismaz piecus gadus ilgu patstāvīgo praksi pretendenta izvērtējamajā darbības sfērā un kuru patstāvīgajā praksē nav konstatēti pārkāpumi.  Ņemot vērā, ka saskaņā ar Būvniecības likuma pārejas noteikumu 10.punktu un noteikumu 57.punktu būvspeciālistu sertificēšanu būvekspertīzes specialitātē paredzēts uzsākt 2016.gada 1.janvārī, ekspertu komisijas sastāvā nebūs iespējams iekļaut būvspeciālistus, kuriem piešķirts sertifikāts būvekspertīzē, jo līdz šim personām netika izsniegti sertifikāti būvekspertīzē. Līdz ar to, nebūs iespējams nodrošināt ekspertu komisijas darbību būvspeciālistu kompetences novērtēšanai būvekspertīzes specialitātē.  Lai risinātu situāciju, izstrādāti grozījumi, saskaņā ar kuriem noteikumos paredzēts iekļaut pārejas regulējumu, kas paredz līdz 2016.gada 31.augustam, novērtējot kompetenci būvekspertīzes specialitātē, komisijas sastāvā iekļaut būvspeciālistus, kuriem būs spēkā esošs būvspeciālista sertifikāts citā specialitātē un kuri ieguvuši vismaz piecus gadus ilgu patstāvīgo praksi, kas atbilst pretendenta izvēlētajai darbības sfērai, un kuri veikuši būvprojektu ekspertīzes laika periodā no 2011.gada 28.maija. Šāds ekspertīzes veikšanas laika periods noteikts, ņemot vērā, ka detalizēts tiesiskais regulējums, saskaņā ar kuru veicamas ekspertīzes, tajā skaitā ekspertīzes saturs un forma, ir spēkā no 2011.gada 28.maija, savukārt tiesības veikt ekspertīzi ar sertifikātu, kas izdots līdz 2014.gada 30.septembrim, ir spēkā līdz 2016.gada 30.jūnijam. Komisijas sastāvā iekļautajam būvspeciālistam jāatbilst arī pārējām šobrīd spēkā esošajām ekspertu komisijas locekļu prasībām.  Šāds regulējums izstrādāts, ņemot vērā, ka saskaņā ar Būvniecības likuma pārejas noteikumu 11.punktu līdz 2016.gada 30.jūnijam ekspertīzes veikšanas tiesības ir fiziskajām personām, ja tās saņēmušas sertifikātu attiecīgajiem projektēšanas vai būvdarbu veidiem, kā arī būvniecību reglamentējošos normatīvajos aktos noteiktajā kārtībā reģistrētām juridiskajām personām, kuras nodarbina sertificētu speciālistu attiecīgajā jomā.  Savukārt noteikumu 11.punktā šobrīd noteikts, ka būvinspektora amata pienākumu pildīšanu iekļauj personas praktiskā darba pieredzē, kas nepieciešama būvspeciālista sertifikāta saņemšanai, kā arī būvspeciālista patstāvīgajā praksē. Atbilstoši šai normas redakcijai persona ar būvinspektora pieredzi var pretendēt uz būvspeciālista sertifikāta saņemšanu jebkurā būvniecības jomas specialitātē vai arhitektūras jomā, kas var radīt iespēju no 2017.gada 1.oktobra personām gan saņemt sertifikātu ar specialitātei neatbilstošu darba pieredzi, gan arī iespēju sertificētām personām patstāvīgajā praksē iekļaut specialitātei neatbilstošu praksi.  Ņemot vērā minēto, noteikumu projekts paredz precizēt šo normu, nosakot, ka būvinspektora amata pienākumu pildīšanu iekļauj personas praktiskā darba pieredzē, kas nepieciešama būvspeciālista sertifikāta saņemšanai būvuzraudzības specialitātē, kā arī būvspeciālista patstāvīgajā praksē būvdarbu vadīšanas speciālitātē vai būvuzraudzības specialitātē.  Saskaņā ar noteikumu 33.punktu būvspeciālista patstāvīgās prakses uzraudzību būvspeciālista sertifikātā norādītajā darbības sfērā veic kompetences pārbaudes iestāde.  Būvspeciālistiem, pamatojoties uz noteikumu 55.punktu, kompetences pārbaudes iestādei katru gadu ir jāmaksā patstāvīgās prakses uzraudzības gada maksa, tādā apmērā, kā to noteicis Ministru kabinets.  Ņemot vērā to, ka saskaņā ar Ministru kabineta 2014.gada 19.augusta noteikumu Nr.499 “Noteikumi par būvinspektoriem” 18.punktu būvinspektoru profesionālo darbību uzrauga Ekonomikas ministrija, kā arī to, ka saskaņā ar Ministru kabineta 2014.gada 19.augusta noteikumu Nr.500 “Vispārīgie būvnoteikumi” 133.punktā noteikto, būvinspektoram ir aizliegts stāties darba tiesiskajās attiecībās ar būvkomersantu un sniegt būvniecības pakalpojumus, noteikumu projekts paredz, ka uz būvinspektoriem, kuri ieguvuši patstāvīgās prakses tiesības būvdarbu vadīšanas specialitātē, būvuzraudzības specialitātē un būvekspertīzes specialitātē par laika periodu, kurā tiek pildīti būvinspektora pienākumi, viņiem nepiemēro būvspeciālista patstāvīgās prakses uzraudzības gada maksu. Savukārt, pārtraucot pildīt būvinspektora pienākumus, uzraudzības gada maksa sedzama proporcionāli attiecīgajā kalendārajā gadā atlikušo mēnešu skaitam. Proporcionāla gada uzraudzības maksas segšana attiecināma arī uz personām, kurām attiecīgajā kalendārajā gadā piešķirts būvspeciālista sertifikāts.  Šāds risinājums ar Ekonomikas ministrijas pārstāvjiem tika apspriests un akceptēts arī Latvijas Būvinženieru savienības 2015.gada 1.jūlija sanāksmē.  Noteikumu projekts paredz, ka būvekspertīzes sertifikāta pielikumā norādītā darbības sfēra apturama vai anulējama, ja būvspeciālistam apturēts vai anulēts arhitekta prakses vai būvprakses sertifikāts attiecīgajā darbības sfērā, ņemot vērā, ka būvekspertīzes sertifikāta iegūšanas nosacījums ir spēkā esošs arhitekta prakses vai būvprakses sertifikāts.  Vienlaikus jāņem vērā, ka gadījumā, ja personai ir piešķirts sertifikāts gan būvdarbu vadīšanā vai būvuzraudzībā, gan arī būvekspertīzē un persona pilda būvinspektora pienākumus, tad personai šo pienākumu izpilde tiks ieskaitīta patstāvīgajā praksē būvdarbu vadīšanā vai būvuzraudzībā, tomēr netiks ieskaitīta būvekspertīzē. Ja būvspeciālists pildīs būvinspektora pienākumus nepārtraukti piecus gadus, sertifikāts būvekspertīzes specialitātē tiks anulēts, jo būvinspektora pienākumu pildīšanas laikā saskaņā ar vispārīgajos būvnoteikumos noteikto regulējumu būvspeciālists nevar sniegt būvniecības pakalpojumus būvekspertīzes specialitātē un tādējādi nevar izpildīt noteikumos izvirzīto pamatprasību būvekspertīzes sertifikāta uzturēšanai - veikt vismaz piecas būvekspertīzes piecu gadu periodā.  Latvijas Būvniecības padomes 2015.gada 29.septembra sēdē tika secināts, ka ir liels skaits personu, kuras ieguvušas darba pieredzi būvniecības vai elektroenerģērtikas jomā laika periodā no profesionālās vidējās izglītības iegūšanas brīža līdz pirmā vai otrā līmeņa profesionālās augstākās izglītības iegūšanas brīdim minētajās jomās. Tomēr šīm personām iegūto pieredzi nav iespējams ieskaitīt sertifikāta iegūšanai nepieciešamajā pieredzē, jo noteikumi nosaka, ka sertifikāta piešķiršanā tiek ņemta vērā tikai tā pieredze, kas iegūta pēc sertifikātam nepieciešamās izglītības iegūšanas, tas ir, pēc pirmā vai otrā līmeņa izglītības iegūšanas. Ņemot vērā to, ka pieredze, kas iegūta pēc profesionālās vidējās izglītības iegūšanas, ir uzskatāma par profesijai nepieciešamo pieredzi, un saskaņā ar Latvijas Būvniecības padomes izteikto priekšlikumu, noteikumu projektā paredzēts, ka minētajā periodā iegūtā pieredze tiks ieskaitīta sertifikāta iegūšanai nepieciešamajā pieredzē 50 procentu apmērā, tas ir, ne vairāk kā 1,5 vai 2,5 gadu apmērā no nepieciešamajiem 3 vai 5 gadiem. Minētais nosacījums neattieksies uz personām, kurām līdz 2014.gada 30.septembrim piešķirts būvspeciālista sertifikāts, kura derīguma termiņš ir beidzies – šīm personām viņu sertifikāta darbības laikā iegūtā patstāvīgā prakse tiks ieskaitīta jauna sertifikāta iegūšanai nepieciešamajā darba pieredzē pilnā apmērā, jo saskaņā ar iepriekšējo būvniecības regulējumu būvspeciālista sertifikātu bija iespējams iegūt arī tad, ja persona bija ieguvusi profesionālo vidējo izglītību.  Šobrīd noteikumi paredz brīdinājuma izteikšanu būvspeciālistam, ja komptences pārbaudes iestāde, izvērtējot saņemto sūdzību vai informāciju par būvspeciālista patstāvīgās prakses vai profesionālās ētikas pārkāpumiem, uzskata par nepieciešamu izteikt šādu brīdinājumu. Informācija par kompetences iestādes pieņemtajiem lēmumiem, tajā skaitā par lēmumu, kurā izteikts brīdinājums, iekļaujama Būvniecības informācijas sistēmas būvspeciālistu reģistrā. Tomēr noteikumi neparedz laika periodu, cik ilgi informācija par būvspeciālista pārkāpumu, sakarā ar kuru izteikts brīdinājums, šajā reģistrā ir publiski pieejama. Līdz ar to, noteikumu projektā iekļauta norma, kas paredz minētās informācijas publisku pieejamību divus gadus pēc attiecīgā lēmuma pieņemšanas.  Noteikumu projektā ir ietverti Latvijas Melioratoru biedrības Hidromelioratīvās būvniecības speciālistu sertificēšanas centra un Latvijas Siltuma, gāzes un ūdens tehnoloģijas inženieru Būvniecības speciālistu sertifikācijas centra izteiktie priekšlikumi grozīt šo noteikumu 2.pielikumā norādītās šo institūciju kompetencē esošās sertificēšanas darbības sfēras:  1) *“upju un jūru hidrotehnisko būvju projektēšana/ būvdarbu vadīšana/ būvuzraudzība/ būvprojektu ekspertīze/ būvju ekspertīze”* sadalot šādās atsevišķās darbības sfērās: *“hidrotehnisko būvju* *projektēšana/ būvdarbu vadīšana/ būvuzraudzība/ būvprojektu ekspertīze/ būvju ekspertīze”* un *“ostu un jūras hidrotehnisko būvju projektēšana/ būvdarbu vadīšana/ būvuzraudzība/ būvprojektu ekspertīze/ būvju ekspertīze.”*  2) “*siltumapgādes, ventilācijas, rekuperācijas un aukstumapgādes sistēmu projektēšana/ būvdarbu vadīšana/ būvuzraudzība/ būvprojektu ekspertīze/ būvju ekspertīze”* sadalot šādās atsevišķās darbības sfērās: “*siltumapgādes, ventilācijas un gaisa kondicionēšanas sistēmu projektēšana/ būvdarbu vadīšana/ būvuzraudzība/ būvprojektu ekspertīze/ būvju ekspertīze”* un *“saldēšanas sistēmu projektēšana/ būvdarbu vadīšana/ būvuzraudzība/ būvprojektu ekspertīze/ būvju ekspertīze.”*  Saskaņā ar Latvijas Melioratoru biedrības Hidromelioratīvās būvniecības speciālistu sertificēšanas centra viedokli darbības sfēras, kas attiecas uz hidrotehniskajām būvēm nodalāmas, ņemot vērā, ka:   1. Būvniecības likums, reglamentējot būvniecības procesa kārtību un klasificējot būves, nosaka atšķirīgu speciālu būvnoteikumu nepieciešamību hidrotehniskajām un meliorācijas būvēm, ostu hidrotehniskajām būvēm un būvēm Latvijas Republikas teritoriālajos ūdeņos un ekskluzīvajā ekonomiskajā zonā; 2. Ministru kabineta 2014.gada 19.augusta noteikumos Nr.500 “Vispārīgie būvnoteikumi”, dalot inženierbūves atkarībā no būvniecības sarežģītības un iespējamās ietekmes uz vidi, arī ievērota šo būvju atšķirīgā būvniecības kārtība, kā arī būvnormatīvā sniegts atšķirīgs būvju jēdzieniskais skaidrojums; 3. Hidrotehniskajām būvēm jūrā, ostās, kuģu būves uzņēmumos un kuģojamās ūdenstecēs un ūdenstilpnēs jāuzņem būtiski atšķirīgas iedarbes (viļņošanās, kuģu, piestātņu celšanas mehānismu u.c.), būtiski atšķirīgi ir būvju veidi (moli, viļņlauži, doki, slipi, piestātnes, estakādes, navigācija sierīces) un būtiski atšķirīgi ir būvdarbu apstākļi (atklāta akvatorija, navigācija), kuru ievērošanai ļoti būtiska nozīme ir izpildītāju pieredzei; 4. attiecīgās jomas būvspeciālistiem ir iegūta atšķirīga pieredze un patstāvīgā prakse, kas atbilst nodalāmajām darbības sfērām.   Savukārt saskaņā ar Latvijas Siltuma, gāzes un ūdens tehnoloģijas inženieru Būvniecības speciālistu sertifikācijas centra viedokli darbības sfēras, kas attiecas uz siltumapgādi un aukstumapgādi, nodalāmas, ņemot vērā, ka siltumapgādes un ventilācijas sistēmu būvspeciālisti nav apguvuši un nenodarbojas ar saldēšanas sistēmām, savukārt saldēšanas sistēmu būvspeciālisti nav apguvuši un nenodarbojas ar siltumapgādes un ventilācijas sistēmām. Minēto darbības sfēru nenodalīšana rada problēmas noteikumu piemērošanā būvkomersantiem, būvvaldēm un būvdarbu konkursu organizētājiem.  Minētais priekšlikums attiecībā uz siltumapgādes un aukstumapgādes sertificēšanas darbības sfēru nodalīšanu ir atbalstīts Latvijas Būvniecības padomes 2015.gada 29.septembra sēdē.  Ņemot vērā, ka sertificēšanas darbības sfēru, kas attiecas uz hidrotehniskajām būvēm, un siltumapgādi un aukstumapgādi, nodalīšanai nepieciešamas Būvniecības informācijas sistēmas funkcionalitātes izmaiņas, noteikumu projektā paredzēts pārejas periods to ieviešanai līdz 2016.gada 1.maijam.  Savukārt kompetences pārbaudes iestādēm laika periodā no 2016.gada 1.maija līdz 2016.gada 31.decembrim, pieņemot lēmumu, būs pienākums aktualizēt minētās darbības sfēras piešķirtajos un pārreģistrētajos būvspeciālistu sertifikātos atbilstoši noteikumu 2.1 pielikumā norādītajām darbības sfērām.  Regulējumā iekļauti vairāki grozījumi, kas attiecas uz būvekspertīzes specialitāti, tajā skaitā precizētas sertificēšanas darbības sfēras būvekspertīzes specialitātē, lai tās būtu atbilstošas pārējās specialitātēs piešķiramajām darbības sfērām, ņemot vērā, ka būvspeciālisti var veikt ekspertīzi tikai tajās jomās, kurās tiem ir patstāvīgās prakses tiesības. Ņemot vērā minēto, noteikumu projektā ietverts arī nosacījums, kas paredz sertifikāta anulēšanu būvekspertīzes specialitātē, ja būvspeciālists ir zaudējis patstāvīgās prakses tiesības arhitektūras jomā vai būvniecības jomas attiecīgajā darbības sfērā. Savukārt, lai saglabātu iegūto sertifikātu būvekspertīzes specialitātē, būvspeciālistam piecu gadu periodā pēc būvspeciālista sertifikāta piešķiršanas vai pēc kompetences pārbaudes iestādes patstāvīgās prakses uzraudzības ietvaros veiktās pārbaudes jāveic vismaz piecas būvekspertīzes.  Ņemot vērā, ka gan kompetences pārbaudes iestādēm, gan arī būvniecību kontrolējošām iestādēm radās piemērošanas grūtības un atšķirīga izpratne par noteikumos noteikto regulējumu attiecībā uz pienākumu kompetences pārbaudes iestādei, pamatojoties uz saņemto informāciju no būvniecību kontrolējošās iestādes, lemt par būvspeciālista sertifikāta darbības apturēšanu, ja paziņotā informācija satur ziņas par iespējamajiem būvspeciālista patstāvīgās prakses pārkāpumiem, kas var radīt vai radīja apdraudējumu cilvēku dzīvībai, veselībai vai videi, tad noteikumos precizētas normas, kas attiecas uz sertifikāta vai tā darbības sfēras apturēšanu, atjaunošanu un anulēšanu šādos gadījumos.  Atbilstoši noteikumu projektā ietvertajam regulējumam minēto pārkāpumu gadījumā kompetences pārbaudes rīcība ir sekojoša:   1. saņemot informāciju, kas norāda uz attiecīgā veida iespējamajiem būvspeciālista patstāvīgās prakses pārkāpumiem, kas var vai varēja radīt apdraudējumu cilvēku dzīvībai, veselībai vai videi, kompetences pārbaudes iestādei ir pienākums šo informāciju izvērtēt un konstatējot šādu pārkāpumu esamību, iestādei ir pienākums apturēt sertifikāta vai tā darbības sfēru uz laiku līdz vienam gadam, vienlaikus lēmumā nosakot pienākumu būvspeciālistam sertifikāta vai tā darbības sfēras atjaunošanai veikt atkārtotu kompetences novērtēšanu; 2. saņemot informāciju par to, ka būvspeciālistam kā drošības līdzeklis ir piemērots apcietinājums vai pret viņu ir uzsākta kriminālvajāšana par noziedzīgu nodarījumu, kas saistīts ar iespējamajiem būvspeciālista patstāvīgās prakses pārkāpumiem, kas radījuši apdraudējumu cilvēku dzīvībai, veselībai vai videi, kompetences pārbaudes iestādei ir pienākums apturēt sertifikātu vai tā darbības sfēru uz laiku līdz attiecīgā sprieduma spēkā stāšanās dienai; ja stājies spēkā notiesājošs spriedums vai prokurora priekšraksts par sodu sakarā ar minētajiem pārkāpumiem, kompetences pārbaudes iestāde pieņem lēmumu par sertifikāta vai tā darbības sfēras anulēšanu atbilstoši noteikumu 45.6.apakšpunktam; ja spriedums būvspeciālistam ir attaisnojošs, kompetences pārbaudes iestāde atbilstoši noteikumu 44.5.apakšpunktam pieņem lēmumu par sertifikāta vai tā darbības sfēras atjaunošanu.   Lai noteiktu skaidru kompetences pārbaudes iestādes rīcību pārējos sertifikāta vai tā darbības sfēras apturēšanas gadījumos, noteikumu projekts paredz kompetences pārbaudes iestādei pienākumu pirms apturēšanas izvērtēt, vai būvspeciālists ir ievērojis pamatprasību – vai piecu gadu periodā ir veicis vismaz trīs gadus ilgu patstāvīgo praksi. Ja, izvērtējot šīs pamatprasības izpildi, kompetences pārbaudes iestāde secina, ka būvspeciālists nav ievērojis šo pamatprasību, iestādei ir pienākums anulēt būvspeciālista sertifikātu atbilstoši noteikumu 45.7.apakšpunktam, savukārt, ja iestāde konstatē, ka būvspeciālists ir daļēji ievērojis šo pamatprasību, tad iestādei ir pienākums noteikt tādu apturēšanas laika periodu, kas nepārsniedz kopējo pieļaujamo divu gadu laika periodu, kurā būvspeciālistam ir tiesības neveikt patstāvīgo praksi.  Lai regulētu jautājumu par to, kuru būvspeciālistu kompetencē ietilpst būvprojekta ietvaros izstrādāto ugunsdrošības dokumentu ekspertīze, kas skar visu būvprojektu kopumā un kam līdz ar to nav paredzēta atsevišķa sertificēšanas darbības sfēra, noteikumu projektā skaidrākai izpratnei un piemērošanai 1.pielikums papildināts ar 8. un 9.piezīmi, nosakot, ka būvspeciālistiem, kuri ieguvuši sertifikātu būvprojektu arhitektūras risinājumu ekspertīzē vai sertifikātu būvprojektu konstrukciju ekspertīzē, ir tiesības normatīvajos aktos noteiktajos gadījumos veikt arī ugunsdrošības risinājumu ekspertīzi, ugunsdrošības pasākumu pārskata un darbu organizēšanas projekta ekspertīzi. Nepieciešamības gadījumā pieaicināmi citi minētajās specialitātēs sertificētie būvspeciālisti, kuri ir ieguvuši attiecīgu darba pieredzi, vai arī attiecīgo darbību izpildei piesaistāmas citas kompetentas personas ugunsdrošības jomā.  Noteikumu projektā paredzēts papildināt Būvniecības informācijas sistēmā būvspeciālistu reģistra saturu ar informāciju par būvspeciālista pakalpojumu sniegšanas teritoriju, kuru būvspeciālistam būs tiesības norādīt. Šāds lauks iekļauts būvspeciālistu reģistra saturā, ņemot vērā potenciālo būvniecības pakalpojumu pasūtītāju izrādīto interesi par šādu informāciju. Minēto informāciju būs iespējams norādīt no 2016.gada 1.maija, ņemot vērā nepieciešamību izstrādāt sistēmas funkcionalitātes izmaiņas.  Vienlaikus noteikumu projektā iekļauti papildus tehniskie grozījumi, precizējot šobrīd spēkā esošo regulējumu. |
| 3. | Projekta izstrādē iesaistītās institūcijas | Ekonomikas ministrija un Būvniecības valsts kontroles birojs. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | 8547 būvspeciālisti. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |

|  |  |  |  |  |  |
| --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | |
| **Rādītāji** | **2015** | | Turpmākie trīs gadi (*euro*) | | |
| **2016** | **2017** | **2018** |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | izmaiņas, salīdzinot ar 2015. gadu | izmaiņas, salīdzinot ar 2015. gadu | izmaiņas, salīdzinot ar 2015. gadu |
| 1 | 2 | 3 | 4 | 5 | 6 |
| 1. Budžeta ieņēmumi: | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 |
| 2. Budžeta izdevumi: | 0 | 0 | 0 | 0 | 0 |
| 2.1. valsts pamatbudžets | 0 | 0 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 |
| 3. Finansiālā ietekme: | 0 | 0 | 0 | 0 | 0 |
| 3.1. valsts pamatbudžets | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | 0 | 0 | 0 |
| 5. Precizēta finansiālā ietekme: | X | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | Nav | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Noteikumu projektam ir finansiālā ietekme, jo būs jāveic pielāgošanas darbus Būvniecības informācijas sistēmā. Ņemot vērā līdz šim esošās Būvniecības informācijas sistēmas izstrādes un pielāgošanas izmaksas, aprēķināts, ka noteikumu projektā paredzēto grozījumu ieviešanai nepieciešamas 40 cilvēkdienas. 1 cilvēkdienas izmaksas ir 280 EUR (neieskaitot PVN), līdz ar to pielagošanas izmaksas varētu sasniegt 13 552 EUR (40 x (280 + PVN 21%)).  Nepieciešamie izdevumi 13 552 EUR apmērā tiks segti Būvniecības informācijas sistēmas uzturēšanas līguma un tam piešķirto valsts budžeta līdzekļu ietvaros 2016.gadā. Provizoriskie aprēķini par Būvniecības informācijas sistēmas uzturēšanai nepieciešamo finansējumu ir sniegti Ministru kabineta 2015.gada 28.jūlija noteikumu Nr.438 "Būvniecības informācijas sistēmas noteikumi" anotācijā. Kad Būvniecības informācijas sistēmas izveide (ERAF projekts) būs pilnībā pabeigta un par to tiks veikts galīgā norēķina maksājums, Ekonomikas ministrija lūgs līdzekļu pārdali no likuma “Par valsts budžetu 2016.gadam” budžeta resora “74.Gadskārtējā valsts budžeta izpildes procesā pārdalāmais finansējums” programmas “01.00.00 Apropriācijas rezerve””, lai nodrošinātu pabeigtā ERAF līdzfinansētā projekta uzturēšanu. | | | | |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Projekta izpildi nodrošinās būvspeciālistu kompetences pārbaudes iestādes saskaņā ar Būvniecības likuma 13.panta trīspadsmito daļu un noteikumu 2.1.apakšpunktu. |
| 2. | Projekta izpildes ietekme uz pārvaldes funkcijām un institucionālo struktūru.    Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav. |

Anotācijas IV., V. un VI. sadaļa – projekts šīs jomas neskar.

Ekonomikas ministre D.Reizniece-Ozola

Vīza:

Valsts sekretārs                  R.Beinarovičs

07.01.2016. 10:56

2693

Fomina, 67013148

kristine.fomina@em.gov.lv